作者:司空圖
標題:南至四首
內容:今冬臘後無殘日，故國燒來有幾家。卻恨早梅添旅思，強偷春力報年華。花時不是偏愁我，好事應難總取他。已被詩魔長役思，眼中莫厭早梅多。年華亂後偏堪惜，世路拋來已自生。猶有玉真長命縷，樽前時唱緩羈情。一任喧闐繞四鄰，閑忙皆是自由身。人來客去還須議，莫遣他人作主人。